पाएं अपने शहर की ताज़ा ख़बरें और फ्री ई-पेपरडाउनलोड करें
फरीदाबाद. हरियाणा विद्यालय शिक्षा बोर्ड के 12वीं कक्षा के परीक्षा परिणाम ने जिले की शिक्षा व्यवस्था की पोल खोल दी है। परिणाम के मामले में जिला फरीदाबाद प्रदेश में सबसे निचले पायदान पर है। इस परिणाम से शिक्षाविद् स्तब्ध हैं।
जिले से इस बार 12,912 स्टूडेंट्स ने परीक्षा दी थी। इसमें सिर्फ 5,886 स्टूडेंट्स उत्तीर्ण हुए हैं। पास प्रतिशत 45.59 है। परीक्षा में 7458 लड़के बैठे थे। इसमें 2980 पास हुए हैं। इनका प्रतिशत 39.96 रहा है। जबकि 5454 लड़कियों ने परीक्षा दी थी। इसमें 2906 पास हुई हैं। इनका प्रतिशत 53.28 रहा है। जिले का प्रदर्शन पिछले साल के मुकाबले 14.92 प्रतिशत कम है। 2012 में 60.15 प्रतिशत छात्र पास हुए थे।
प्रिंसिपलों पर गिरेगी गाज : परीक्षा परिणाम में प्रदेश में जिले का स्थान सबसे अंतिम पायदान पर है। परिणाम देखने और सुनने के बाद खलबली मची हुई है। सरकारी हो या बोर्ड से संबद्ध स्कूल, सभी का परीक्षा परिणाम मन के मुताबिक नहीं रहा है। अभी परीक्षा परिणाम एक सप्ताह बाद स्कूलों में पहुंचेगा।
जिला शिक्षा विभाग ने परिणाम का स्कूल वाइज समीक्षा करने का निर्णय लिया है। कम प्रतिशत वाले स्कूलों की खैर नहीं है। विभाग स्कूल मुखियाओं से पूछेगा कि आखिर क्या होगा कि एक साल में ही लगभग 15 फीसदी परिणाम में गिरावट आ गई है। नोटिस देकर सवाल पूछे जाएंगे। इसकी सूची विभाग तैयार करेगा। संतोषजनक जवाब नहीं मिलने पर निदेशालय को लिखा जाएगा।
फिसड्डी क्यों
जिले के विभिन्न श्रेणी के स्कूलों में शिक्षकों के पद खाली हैं। यहां तक की बड़ी संख्या में स्कूल प्रभारी हेड मास्टर व प्रिंसिपल के भरोसे चल रहे हैं। शिक्षक संगठनों का कहना है कि शिक्षक काबिल हैं लेकिन कई पद खाली पड़े हुए हैं।
शिक्षकों का कोई दोष नहीं
हरियाणा विद्यालय अध्यापक संघ-9 के जिलाध्यक्ष राज सिंह ने बताया कि शिक्षकों में कोई दोष नहीं है। एक से डेढ़ सौ पर एक शिक्षक है। ऐसे में केवल शिक्षक पर दोष नहीं मढ़ा जा सकता है। हरियाणा स्कूल लेक्चर्स एसोसिएशन के प्रदेश उपाध्यक्ष सुशील कण्वा ने कहा कि परिणाम से सभी स्तब्ध हैं।
शिक्षक सभी काबिल हैं। लेकिन बड़ी संख्या में शिक्षकों के पद खाली हैं। जिससे परेशानी होती है। गवर्नमेंट ब्वायज सीनियर सेकंडरी स्कूल एनएच-5 प्रिंसिपल डॉ. इंदू गुप्ता कहती हैं कि शिक्षकों से कई तरह के काम करवाए जा रहे हैं। शिक्षक नहीं है। बच्चों के अनुपात के अनुसार शिक्षकों के पद खाली हैं।
खराब प्रदर्शन करने वाले स्कूलों की खैर नहीं। स्कूल वाइस समीक्षा होगी। जिनका परीक्षा परिणाम खराब आया है। उनसे स्पष्टीकरण मांगा जाएगा।
रेखा धारीवाल, जिला शिक्षा अधिकारी
रावल स्कूल ने लहराया परचम सभी संकायों में बेहतर प्रदर्शन
हरियाणा विद्यालय शिक्षा बोर्ड 12वीं का परीक्षा परिणाम घोषित कर दिया गया है। 10 जून को स्कूलों में रिजल्ट गजट भेजा जाएगा। प्राइवेट स्कूलों ने छात्रों का परिणाम नेट से निकाला। वहीं सरकारी स्कूलों में पढ़ने वाले छात्रों को रिजल्ट देखने के लिए भारी मशक्कत करनी पड़ी। स्कूलों में छुट्टी होने और गजट नहीं आने से परेशानी का सामना करना पड़ा। बोर्ड से संबद्ध प्राइवेट स्कूलों में बल्लभगढ़ स्थित रावल सीनियर सेकंडरी स्कूल का परिणाम शानदार रहा है। यहां साइंस, कॉमर्स और आर्ट्स में छात्रों ने शानदार प्रदर्शन किया है।
बल्लभगढ़ स्थित रावल सीनियर सेकंडरी स्कूल के छात्र प्रियांक ने शानदार सफलता अर्जित की है। 8वीं तक की पढ़ाई गवर्नमेंट स्कूल में की। प्रियांक सीकरी गांव का रहने वाला है। उसके बाद रावल में दाखिला लिया। पिता राजेश सिक्योरिटी गार्ड हैं। वे कहते हैं कि प्रियांक पढ़ाई में शुरू से होशियार रहा है। राजेश ने बेटे को कोई कमी नहीं होने दी। आज उनके सपने और मेहनत रंग लाई है। मां बीना बेटे की सफलता पर गदगद है। वह कहती हैं कि उम्मीद थी बेहतर अंक लाएगा। प्रियांक प्रतिदिन 4 से 6 घंटे पढ़ाई करता था। अब आगे की पढ़ाई डीयू से करने की ख्वाहिश रखता है। पसंदीदा श्रीराम कॉलेज ऑफ कॉमर्स है।
रावल सीनियर सेकंडरी स्कूल की छात्रा रेखा कुमारी ने साइंस में 92.8 प्रतिशत अंक प्राप्त किए। वह कहती हैं कि आगे की पढ़ाई जिले के कॉलेज से करनी है। इस छात्रा ने कड़ी मेहनत से मुकाम हासिल किया है। 500 में 464 अंक मिले हैं। उसने सफलता का श्रेय कड़ी मेहनत, टीचर व पैरेंट्स को दिया है।
बीबीएमबी कॉलोनी में एक बहुत ही साधारण परिवार से है। वह कहती हैं, बीएससी के बाद बीएड फिर पीएचडी करने का विचार है। उसने बताया कि पिता रंजीत इलेक्ट्रिक का काम करते हैं। मां कमला देवी हाउस वाइफ हैं। एक भाई प्राइवेट नौकरी कर रहा है। जबकि दूसरा बीटेक की पढ़ाई कर रहा है। ऐसे में पारिवारिक रूप से ज्यादा मजबूत नहीं हूं। क्रिकेट देखना बहुत पंसद है।
नहीं लेते हैं प्राइवेट ट्यूशन:
रावल सीनियर सेकंडरी स्कूल के चेयरमैन सीबी रावल ने बताया कि यहां ज्यादातर निम्न मध्यवर्गीय परिवार के बच्चे हैं। बच्चों के लिए प्रतिदिन एक से दो घंटे की अतिरिक्त क्लास लगाई जाती है। ज्यादातर अभिभावक अपने बच्चों के लिए घर पर ट्यूटर नहीं रख सकते हैं। रविवार को भी अतिरिक्त क्लास लगती है। आर्ट्स में स्कूल के छात्र भावेश कुमार ने बेहतर प्रदर्शन किया है। कुमार ने 87.8 फीसदी अंक प्राप्त किया है। इस स्कूल की स्थापना 1994 में की गई थी। यहां प्रतिभाशाली छात्रों को स्कूल की तरफ से स्कॉलरशिप भी दिया जाता है। यहां पढ़ने वाले प्राइवेट ट्यूशन नहीं लेते हैं।
सिक्योरिटी गार्ड के लाल ने किया कमाल
प्रियांक के कॉमर्स में प्रतिशत: 92.8
रिपोर्ट कार्ड : हिंदी-93, अंग्रेजी-88, एकाउंट्स-90, बिजनेस-93, मैथ-100
शिक्षक बनना लक्ष्य
रेखा कुमारी साइंस में प्रतिशत: 92.8
रिपोर्ट कार्ड : हिंदी-94, अंग्रेजी-88, फिजिक्स-89, केमेस्ट्री-93, मैथ-100
(रावल सीनियर सेकेंडरी स्कूल)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva bho_Deva hin_Deva bho_Deva kas_Deva mai_Deva zho_Hant eng_Latn